Pensiya jamg'armasi direktori Bolalar kuni munosabati bilan pul tarqatilayotgani bo'yicha xabarlarni rad etdi — video

Byudjetdan tashqari pensiya jamg'armasi direktori Abdulaziz xaydarov O'zbekistonda Bolalar kuni munosabati bilan pul tarqatilayotgani haqidagi xabarlarni rad etdi. Bu haqda Bugun.uz muxbiri xabar berdi.
Jamg'arma direktori noto'g'ri xabarlar fuqarolar o'rtasida tushunmovchilik keltirib chiqarayotganini aytgan. “Hozirgi kunda ijtimoiy tarmoqlarda barchaga pul tarqatilmoqda degan yolg'on xabarlar berilyapti. Fuqarolarimiz xalq banki kassalariga borib, shu mablag'lar berilishi kerak ekan deb talab qilishayotgan ekan. Bu xabar yolg'on”, — deydi Abdulaziz xaydarov.

Avvalroq Ijtimoiy tarmoqlarda 1 iyun — xalqaro bolalarni himoya qilish kuni munosabati bolalarga 200 ming so'mdan tarqatilishiga oid xabarlar tarqaldi. Axborot va ommaviy kommunikatsiyalar agentligi mazkur xabar yuzasidan izoh bergan.
Ma'lum bo'lishicha, bu xabarlarda xalqaro bolalarni himoya qilish kuniga sovg'a sifatida O'zbekiston Prezidenti tomonidan barcha bolalarga 200 ming so'mdan tarqatilishi aytilgan. Agentlikka ko'ra, mazkur xabarlar yolg'on va haqiqatga mos kelmaydi. Shuningdek, O'zbekistonda migrantlarga davlat hisobidan bir martalik mablag' berilishi haqida xabar tarqalgandi.